N á v r h

**Všeobecne záväzné nariadenie mesta Lipany**

**o miestnych daniach a miestnom poplatku**

**za komunálne odpady a drobné stavebné odpady**

Mesto Lipany v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a ustanoveniami § 7 ods. 6, § 8 ods. 2, § 12 ods. 2 a 3, § 16 ods. 2 a 3, § 17 ods. 3 a 4, § 25, § 29, § 78, § 98, § 99e ods. 9 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov u s t a n o v u j e

**Základné ustanovenia**

1. Mestské zastupiteľstvo v Lipanoch podľa § 11 ods. 4 písm. d) zákona č. 369/1990 Zb. o obecnom zriadení v znení neskorších predpisov r o z h o d l o, že v nadväznosti na § 98 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady zavádza s účinnosťou od 1. januára 2020

a) daň z nehnuteľností,

b) daň za psa.

2. Mesto Lipany ukladá miestny poplatok za komunálne odpady a drobné stavebné odpady (ďalej len „poplatok“).

3. Toto všeobecne záväzné nariadenie upravuje podmienky určovania a vyberania miestnych daní a poplatku na území mesta Lipany.

**PRVÁ ČASŤ**

**DAŇ Z NEHNUTEĽNOSTÍ**

**Č l á n o k 1**

**DAŇ Z POZEMKOV**

**Základ dane**

Správca dane ustanovuje na území mesta Lipany hodnotu pozemku, ktorou sa pri výpočte základu dane z pozemkov násobí výmera pozemku v m2 za

a) lesné pozemky, na ktorých sú hospodárske lesy vo výške 0,0550 eur/ m2,

b) za rybníky s chovom rýb a ostatné hospodársky využívané vodné plochy vo výške 2,1300 eur/ m2.

**Sadzba dane**

Správca dane určuje pre pozemky na území mesta Lipany ročnú sadzbu dane z pozemkov

a) orná pôda, chmeľnice, vinice, ovocné sady a trvalé trávnaté porasty **0,60 %,**

b) záhrady **0,60 %,**

c) zastavané plochy a nádvoria, ostatné plochy **0,60 %,**

d) lesné pozemky, na ktorých sú hospodárske lesy, rybníky s chovom rýb a ostatné hospodársky využívané vodné plochy **0,60 %,**

e) stavebné pozemky **0,50 %.**

**Č l á n o k 2**

**DAŇ ZO STAVIEB**

1. Správca dane určuje pre stavby na území mesta Lipany ročnú sadzbu dane zo stavieb za každý aj začatý m2 zastavanej plochy

a) **0,130 eur** za stavby na bývanie a drobné stavby, ktoré majú doplnkovú funkciu pre hlavnú stavbu,

b) **0,130 eur** za stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu,

c) **0,360 eur** za chaty a stavby na individuálnu rekreáciu,

d) **0,360 eur** za samostatne stojace garáže,

e) **0,360 eur** za stavby hromadných garáží,

f) **0,360 eur** za stavby hromadných garáží umiestnené pod zemou,

g) **1,300 eur** za priemyselné stavby, stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu,

h) **1,300 eur** za stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a so zárobkovou činnosťou,

i) **0,300 eur** za ostatné stavby neuvedené v písmenách a) až h).

2. Správca dane určuje pri viacpodlažných stavbách pre všetky druhy stavieb príplatok za podlažie 0,04 eur za každé ďalšie podlažie okrem prvého nadzemného podlažia.

**Č l á n o k 3**

**DAŇ Z BYTOV**

1. Správca dane určuje na území mesta Lipany ročnú sadzbu dane z bytov za každý aj začatý m2 podlahovej plochy bytu vo výške **0,130 eur**.

2. Ročná sadzba dane z bytov za nebytové priestory na území mesta Lipany je za každý aj začatý m2 podlahovej plochy nebytového priestoru nachádzajúceho sa v bytovom dome

a) **0,130 eur** za nebytové priestory, ktoré slúžia na bývanie,

b) **1,300 eur** za nebytové priestory, ktoré sa využívajú na podnikanie a inú zárobkovú činnosť,

c) **0,360 eur** za nebytové priestory slúžiace ako garáž.

**Č l á n o k 4**

**OSLOBODENIE OD DANE A ZNÍŽENIE DANE**

1. Správca dane poskytuje zníženie dane z pozemkov vo výške 50% na pozemky, ktorých vlastníkmi sú fyzické osoby v hmotnej núdzi alebo fyzické osoby staršie ako 70 rokov, ak tieto pozemky slúžia výhradne na ich osobnú potrebu.

2. Správca dane poskytuje zníženie dane zo stavieb a bytov vo výške:

a) 50 % na stavby na bývanie a byty vo vlastníctve fyzických osôb v hmotnej núdzi, fyzických osôb starších ako 70 rokov, držiteľov preukazu fyzickej osoby s ťažkým zdravotným postihnutím alebo držiteľov preukazu fyzickej osoby s ťažkým zdravotným postihnutím so sprievodcom, ako aj prevažne alebo úplne bezvládnych fyzických osôb, ktoré slúžia na ich trvalé bývanie,

b) 50 % na garáže a nebytové priestory v bytových domoch slúžiace ako garáž vo vlastníctve fyzických osôb starších ako 70 rokov, držiteľov preukazu fyzickej osoby s ťažkým zdravotným postihnutím alebo držiteľov preukazu fyzickej osoby s ťažkým zdravotným postihnutím so sprievodcom, ktoré slúžia pre motorové vozidlo používané na ich dopravu.

**DRUHÁ ČASŤ**

**DAŇ ZA PSA**

**Č l á n o k 5**

**ZÁKLAD DANE**

Základom dane je počet psov.

**SADZBA DANE**

Správca dane určuje sadzbu dane za psa chovaného na území mesta

1) **20,00 eur** za psa chovaného v bytoch a bytových domoch vo vlastníctve fyzických osôb a v stavbách a na pozemkoch vo vlastníctve právnických osôb,

2) **10,00 eur** za psa chovaného v rodinných domoch, v záhradkárskych chatách, v garážach a na pozemkoch vo vlastníctve fyzických osôb.

Takto určená sadzba dane podľa bodu 1 a 2 platí za každého ďalšieho psa u toho istého daňovníka.

**Č l á n o k 6**

**VYRUBENIE DANE Z NEHNUTEĽNOSTÍ A DANE ZA PSA**

1. Daň z nehnuteľností a daň za psa vyrubuje správca dane každoročne na celé zdaňovacie obdobie jedným rozhodnutím**.**

2. Správca dane ustanovuje, že daň z nehnuteľností a daň za psa vyrubenú jedným rozhodnutím najviac v úhrne do sumy troch eur nebude vyrubovať.

**TRETIA ČASŤ**

**POPLATOK**

**Č l á n o k 7**

**ÚVODNÉ USTANOVENIE**

1. Základné ustanovenia o poplatku za komunálne odpady a drobné stavebné odpady sú uvedené v zákone o miestnych daniach a miestnom poplatku a upravujú poplatníka, sadzbu poplatku, určenie poplatku, oznamovaciu povinnosť, vyrubenie poplatku a splatnosť, vyrubenie poplatku podľa pomôcok a vrátenie, zníženie a odpustenie poplatku.

2. V meste Lipany je zavedený množstvový zber zmesového komunálneho odpadu a drobného stavebného odpadu pre právnické osoby a fyzické osoby oprávnené na podnikanie.

3. Pre fyzické osoby je zavedený množstvový zber drobného stavebného odpadu.

**Č l á n o k 8**

**SADZBA POPLATKU**

1. Sadzba poplatku pre fyzické osoby je:

**0,0439 eur** za osobu a kalendárny deň.

2. Sadzba poplatku pre fyzické osoby – podnikateľ a právnické osoby:

**a) 0,050 eur** za zamestnanca/ kalendárny deň,

**b) 0,0129 eur/l** odpadu pre smetnú nádobu s objemom 110 l zbernej nádoby (na 26 vývozov ročne),

**c) 0,0084 eur/l** odpadu pre kontajner s objemom 1100 l ( na 52 vývozov ročne).

3. Sadzba poplatku za drobný stavebný odpad: **0,015 eur** za kilogram drobných stavebných odpadov bez obsahu škodlivín.

**Č l á n o k 9**

**VRÁTENIE, ZNÍŽENIE A ODPUSTENIE POPLATKU**

1. Správca poplatku **poplatok zníži o 50%,** ak poplatník preukáže, že sa viac ako 90 dní v zdaňovacom období nezdržiava alebo nezdržiaval na území mesta na základe nasledujúcich podkladov:.

* potvrdenie o ubytovaní mimo mesta, prípadne preukázaním iného spôsobu ubytovania v mieste štúdia alebo v mieste práce (napríklad nájomnou zmluvou),
* potvrdenie alebo pracovnú zmluvu od zamestnávateľa o trvaní pracovného pomeru.

2. Správca poplatku **poplatok odpustí osobe**, ak poplatník preukáže, že sa viac ako 90 dní v zdaňovacom období nezdržiava alebo nezdržiaval na území mesta na základe nasledujúcich podkladov:

* potvrdenie alebo pracovnú zmluvu od zamestnávateľa alebo agentúry, že vykonáva dlhodobo prácu v zahraničí,
* potvrdenie o umiestnení v zariadení sociálnych služieb,
* potvrdenie o výkone trestu odňatia slobody,
* potvrdenie o prechodnom pobyte, resp. doklad miestne alebo vecne príslušného úradu o pobyte v zahraničí,
* potvrdenie o úhrade poplatku v inej obci, resp. dane za odpad v zahraničí,
* potvrdenie o štúdiu v zahraničí,
* nájomná zmluva, v ktorej je zahrnutý poplatok za komunálne odpady pre nájomcu.

3. Podklad nie je možné nahradiť **čestným vyhlásením**.

**Občanovi je možné poskytnúť iba jeden druh úľavy alebo odpustenia.**

4. Správca poplatku vráti poplatok alebo jeho pomernú časť poplatníkovi, ktorému zanikla povinnosť platiť poplatok v priebehu zdaňovacieho obdobia.

Doklady preukazujúce danú skutočnosť:

* potvrdenie o zmene trvalého pobytu mimo územia mesta,
* kópia úmrtného listu
* oznámenie o ukončení prevádzky.

**ŠTVRTÁ ČASŤ**

**Č l á n o k 10**

**ZÁVEREČNÉ USTANOVENIA**

1. Dňom účinnosti tohto Všeobecne záväzného nariadenia mesta Lipany o miestnych daniach a miestnom poplatku za komunálne odpady a drobné stavebné odpady sa zrušuje Všeobecne záväzné nariadenie mesta Lipany o miestnych daniach a miestnom poplatku za komunálne odpady a drobné stavebné odpady zo dňa 1.12.2016.

2. Mestské zastupiteľstvo mesta Lipany na tomto Všeobecne záväznom nariadení mesta Lipany o miestnych daniach a  miestnom poplatku za komunálne odpady a drobné stavebné odpady sa uznieslo dňa 16.12.2019 na XV. zasadnutí Mestského zastupiteľstva v Lipanoch.

**Č l á n o k 11**

**ÚČINNOSŤ**

Toto nariadenie nadobúda účinnosť 1. januára 2020.

V Lipanoch dňa 16.12.2019

Ing. Vladimír Jánošík, v.r.

primátor mesta

**Pripomienkovanie návrhu novely VZN**

Dňom vyvesenia návrhu všeobecne záväzného nariadenia mesta Lipany o miestnych daniach a miestnom poplatku za komunálne odpady a drobné stavebné odpady začína plynúť desaťdňová lehota, počas ktorej môžu fyzické osoby a právnické osoby uplatniť pripomienku k návrhu nariadenia v písomnej forme, elektronicky alebo ústne do zápisnice na mestskom úrade. Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené.

Pripomienku možno uplatniť:

- v písomnej forme a zaslať alebo osobne doručiť na adresu Mesto Lipany, Mestský úrad, Krivianska 1, 082 71 Lipany,

- elektronicky – emailom zaslaným na adresu [sekretariat@lipany.sk](mailto:sekretariat@lipany.sk),

- ústne do zápisnice na sekretariáte MsÚ Lipany, Krivianska 1, Lipany,1. poschodie.

Dátum vyvesenia návrhu VZN: 29.11.2019

Lehota na pripomienky: 8.12.2019

Dátum zvesenia návrhu VZN: